Document ID: 32000R2093

Padomes Regula (EK) Nr. 2093/2000
(2000. gada 28. septembris),
ar ko aizliedz tādu Atlantijas zobenzivju (Xiphias gladius) importu, kuru izcelsme ir Belizā un Hondurasā
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 133. pantu,
ņemot vērā Komisijas priekšlikumu,
tā kā:
(1) Bioloģiskā līdzsvara interesēs un vispārējai pārtikas nodrošinātībai ir jāaizsargā zvejas resursi, jo tie pieder pie izsmeļamiem dabas resursiem.
(2) Starptautiskā Atlantijas tunču saglabāšanas komisija (ICCAT), kuras dalībniece ir Eiropas Kopiena, 1995. gadā pieņēma rīcības plānu, lai, garantējot Atlantijas tunču saglabāšanas programmas efektivitāti, nodrošinātu šīs sugas efektīvu saglabāšanu.
(3) ICCAT līgumslēdzējas puses, kuru zvejnieku pienākums ir samazināt Atlantijas zobenzivju nozveju, nevar efektīvi pārvaldīt attiecīgos krājumus, ja visas trešās puses nesadarbojas ar ICCAT un nepilda tās pasākumus, kas vērsti uz saglabāšanu un pārvaldību.
(4) 1998. gadā ICCAT, pamatojot savus secinājumus ar datiem par nozveju, tirdzniecību un kuģu novērojumiem, atzina Belizu un Hondurasu par tādām valstīm, kuru kuģi zvejo Atlantijas zobenzivis veidā, kas mazina efektivitāti organizācijas pasākumiem šīs sugas saglabāšanā.
(5) ICCAT centieni mudināt abas valstis veikt Atlantijas zobenzivju saglabāšanas un pārvaldības pasākumus ir palikuši bez rezultātiem.
(6) ICCAT ir ieteikusi līgumslēdzējām pusēm veikt attiecīgus pasākumus, lai aizliegtu jebkādu Atlantijas zobenzivju produktu importu no Belizas un Hondurasas; šos pasākumus atcels, tiklīdz būs konstatēts, ka attiecīgās valstis ir saskaņojušas savu zveju ar ICCAT pasākumiem; tādējādi šie pasākumi ir jāievieš Kopienai, jo šis jautājums ir vienīgi tās kompetencē.
(7) šie pasākumi atbilst Kopienas saistībām citos starptautiskos nolīgumos,
IR PIEŅĒMUSI ŠO REGULU.
1. pants
Ar šo Kopienā aizliedz laist brīvā apgrozībā Atlantijas zobenzivis (Xiphias gladius), kuru KN kodi ir ex03019990, 03026987, 03037987, ex03041038, ex03041098, 03042087, 03049065, ex03052000, ex03053090, ex03054980, ex03055990, ex03056990, ex16041991, ex16041998 un ex16042070 un kuru izcelsme ir Belizā un Hondurasā.
Ar šo aizliedz šā panta 1. punktā minēto produktu izkraušanu Kopienas tranzītam.
2. pants
Šī regula neattiecas uz tādiem 1. panta 1. punktā minētu produktu daudzumiem, par kuriem valstu kompetentām iestādēm var uzrādīt pienācīgus pierādījumus, ka šie daudzumi atradušies ceļā uz Kopienas teritoriju regulas spēkā stāšanās dienā, un kurus laiž brīvā apgrozībā ne vēlāk kā četrpadsmit dienas pēc šā datuma.
3. pants
Šī regula stājas spēkā septītajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2000. gada 28. septembrī

Labels: 3
18
6
20